CELEX: 32022D0326
Language: fi
Date: 2022-02-24 00:00:00
Title: Komission täytäntöönpanopäätös (EU) 2022/326, annettu 24 päivänä helmikuuta 2022, tietyn kreosootilla ja muilla kreosoottiin liittyvillä aineilla käsitellyn puun käytön ja markkinoille saattamisen rajoittamista koskevan Ranskan tasavallan toteuttaman väliaikaisen toimenpiteen hyväksymisestä kemikaalien rekisteröinnistä, arvioinnista, lupamenettelyistä ja rajoituksista (REACH) annetun Euroopan parlamentin ja neuvoston asetuksen (EY) N:o 1907/2006 129 artiklan mukaisesti annetun täytäntöönpanopäätöksen (EU) 2019/961 muuttamisesta (tiedoksiannettu numerolla C(2022) 1074) (Ainoastaan ranskankielinen teksti on todistusvoimainen) (ETA:n kannalta merkityksellinen teksti)

28.2.2022   
               
               
                  FI
               
               
                  Euroopan unionin virallinen lehti
               
               
                  L 55/76
               
            
         KOMISSION TÄYTÄNTÖÖNPANOPÄÄTÖS (EU) 2022/326,
         annettu 24 päivänä helmikuuta 2022,
         tietyn kreosootilla ja muilla kreosoottiin liittyvillä aineilla käsitellyn puun käytön ja markkinoille saattamisen rajoittamista koskevan Ranskan tasavallan toteuttaman väliaikaisen toimenpiteen hyväksymisestä kemikaalien rekisteröinnistä, arvioinnista, lupamenettelyistä ja rajoituksista (REACH) annetun Euroopan parlamentin ja neuvoston asetuksen (EY) N:o 1907/2006 129 artiklan mukaisesti annetun täytäntöönpanopäätöksen (EU) 2019/961 muuttamisesta
         
            
               (tiedoksiannettu numerolla C(2022) 1074)
            
         
         (Ainoastaan ranskankielinen teksti on todistusvoimainen)
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon kemikaalien rekisteröinnistä, arvioinnista, lupamenettelyistä ja rajoituksista (REACH), Euroopan kemikaaliviraston perustamisesta, direktiivin 1999/45/EY muuttamisesta sekä neuvoston asetuksen (ETY) N:o 793/93, komission asetuksen (EY) N:o 1488/94, neuvoston direktiivin 76/769/ETY ja komission direktiivien 91/155/ETY, 93/67/ETY, 93/105/EY ja 2000/21/EY kumoamisesta 18 päivänä joulukuuta 2006 annetun Euroopan parlamentin ja neuvoston asetuksen (EY) N:o 1907/2006 (1) ja erityisesti sen 129 artiklan 2 kohdan,
         sekä katsoo seuraavaa:
         
                     (1)
                  
                  
                     Komissio hyväksyi 7 päivänä kesäkuuta 2019 täytäntöönpanopäätöksen (EU) 2019/961 (2), jäljempänä ’päätös’, jolla hyväksytään Ranskan asetuksen (EY) N:o 1907/2006 129 artiklan mukaisesti toteuttama väliaikainen toimenpide tietyn kreosootilla ja muilla kreosoottiin liittyvillä aineilla käsitellyn puun käytön ja markkinoille saattamisen rajoittamiseksi.
                  
               
                     (2)
                  
                  
                     Väliaikainen toimenpide hyväksyttiin päätöksen 1 artiklan 1 kohdan nojalla 27 kuukauden ajaksi päätöksen voimaantulopäivästä eli 7 päivään syyskuuta 2021.
                  
               
                     (3)
                  
                  
                     Kyseisen 27 kuukauden määräajan oli tarkoitus tarjota riittävä aika, jotta voidaan saattaa päätökseen rajoitusmenettely, joka Ranskan on asetuksen (EY) N:o 1907/2006 129 artiklan 3 kohdan mukaisesti pantava vireille toimittamalla Euroopan kemikaalivirastolle, jäljempänä ’kemikaalivirasto’, asiakirja-aineisto asetuksen liitteen XV mukaisesti, jäljempänä ’liitteen XV mukainen asiakirja-aineisto’, kolmen kuukauden kuluessa päätöksestä.
                  
               
                     (4)
                  
                  
                     Komission täytäntöönpanopäätöksellä (EU) 2021/1839 (3) kreosootin käyttöä valmisteryhmään 8 kuuluvissa biosidivalmisteissa koskevan hyväksynnän voimassaolon päättymispäivää lykättiin 31 päivään lokakuuta 2022. Tämä tehtiin, jotta voitiin ottaa huomioon aika, joka tarvitaan kemikaaliviraston lausunnon laatimiseen ja toimittamiseen, sekä aika, joka tarvitaan sen määrittämiseksi, täyttyykö vähintään yksi Euroopan parlamentin ja neuvoston asetuksen (EU) N:o 528/2012 (4) 5 artiklan 2 kohdan ensimmäisessä alakohdassa mainituista edellytyksistä ja voidaanko kreosootin hyväksyntä sen vuoksi uusia.
                  
               
                     (5)
                  
                  
                     Ranska ei aloittanut rajoitusmenettelyä kolmen kuukauden kuluessa päätöksen antamisesta. Ranska väittää, että toimitettavan liitteen XV mukaisen asiakirja-aineiston soveltamisala ja sisältö liittyvät tiiviisti asetuksen (EU) N:o 528/2012 mukaisen kreosootin hyväksynnän uusimista tai uusimatta jättämistä koskevien keskustelujen päätelmiin, jotta varmistetaan asetuksen (EY) N:o 1907/2006 mukaisen mahdollisen rajoituksen oikeudellinen johdonmukaisuus näiden keskustelujen päätelmien kanssa. Se on sitoutunut toimittamaan liitteen XV mukaisen asiakirja-aineiston 1 päivään helmikuuta 2022 mennessä voidakseen ottaa huomioon näiden keskustelujen päätelmät.
                  
               
                     (6)
                  
                  
                     Väliaikainen toimenpide olisi hyväksyttävä niin pitkäksi aikaa, että rajoitusmenettely voidaan saattaa päätökseen. Kun otetaan huomioon rajoitusmenettelyyn liittyvät määräajat, väliaikaisen toimenpiteen voimassaoloa olisi sen vuoksi pidennettävä samalla ajanjaksolla, joka on laskettu päätöksessä, eli 27 kuukautta liitteen XV mukaisen asiakirja-aineiston toimittamispäivästä.
                  
               
                     (7)
                  
                  
                     Perusteet väliaikaisen toimenpiteen hyväksymiselle täytäntöönpanopäätöksen (EU) 2019/961 mukaisesti säilyvät muuttumattomina. Sen vuoksi väliaikaisen toimenpiteen hyväksyntää olisi jatkettava.
                  
               
                     (8)
                  
                  
                     Jotta vältettäisiin oikeudellinen epävarmuus, joka seuraisi Ranskan väliaikaisen toimenpiteen hyväksymisen voimassaolon päättymisestä ennen rajoitusmenettelyn päätökseen saamista, on tarpeen taannehtivasti pidentää määräaikaa, jonka ajaksi väliaikainen toimenpide on hyväksytty. Sen vuoksi kesto olisi laskettava 8 päivästä syyskuuta 2021 eikä liitteen XV mukaisen asiakirja-aineiston odotetusta toimittamispäivästä, ja siihen olisi lisättävä vielä viisi kuukautta, jolloin kestoa pidennetään kokonaisuudessaan 32 kuukaudella.
                  
               
                     (9)
                  
                  
                     Sen vuoksi täytäntöönpanopäätöstä (EU) 2019/961 olisi muutettava.
                  
               
                     (10)
                  
                  
                     Tämä päätös on asetuksen (EY) N:o 1907/2006 133 artiklalla perustetun komitean lausunnon mukainen,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Korvataan täytäntöönpanopäätöksen (EU) 2019/961 1 artiklan 1 kohdassa ilmaisu ”27 kuukauden ajaksi” ilmaisulla ”59 kuukauden ajaksi”.
         
         
            2 artikla
            Tätä päätöstä sovelletaan 8 päivästä syyskuuta 2021.
         
         
            3 artikla
            Tämä päätös on osoitettu Ranskan tasavallalle.
         
         
            Tehty Brysselissä 24 päivänä helmikuuta 2022.
            
               
                  Komission puolesta
               
               Thierry BRETON
               
                  Komission jäsen
               
            
         
         
            (1)  EUVL L 396, 30.12.2006, s. 1.
         
            (2)  Komission täytäntöönpanopäätös (EU) 2019/961, annettu 7 päivänä kesäkuuta 2019, tietyn kreosootilla ja muilla kreosoottiin liittyvillä aineilla käsitellyn puun käytön ja markkinoille saattamisen rajoittamista koskevan Ranskan tasavallan toteuttaman väliaikaisen toimenpiteen hyväksymisestä kemikaalien rekisteröinnistä, arvioinnista, lupamenettelyistä ja rajoituksista (REACH) annetun Euroopan parlamentin ja neuvoston asetuksen (EY) N:o 1907/2006 129 artiklan mukaisesti (EUVL L 154, 12.6.2019, s. 44).
         
            (3)  Komission täytäntöönpanopäätös (EU) 2021/1839, annettu 15 päivänä lokakuuta 2021, kreosootin käyttöä valmisteryhmään 8 kuuluvissa biosidivalmisteissa koskevan hyväksynnän voimassaolon päättymispäivän lykkäämisestä (EUVL L 372, 20.10.2021, s. 27).
         
            (4)  Euroopan parlamentin ja neuvoston asetus (EU) N:o 528/2012, annettu 22 päivänä toukokuuta 2012, biosidivalmisteiden asettamisesta saataville markkinoilla ja niiden käytöstä (EUVL L 167, 27.6.2012, s. 1).